禮記/喪大記
疾病，外內皆掃。君大夫徹縣，士去琴瑟。寢東首於北牖下。廢床。徹褻衣，加新衣，體一人。男女改服。屬纊以俟絕氣。男子不死於婦人之手，婦人不死於男子之手。君夫人卒於路寢，大夫世婦卒於適寢，內子未命，則死於下室。遷尸於寢，士士之妻皆死於寢。

復，有林麓，則虞人設階；無林麓，則狄人設階。小臣復，復者朝服。君以卷，夫人以屈狄；大夫以玄赬，世婦以襢衣；士以爵弁，士妻以稅衣。皆升自東榮，中屋履危，北面三號，卷衣投於前，司命受之，降自西北榮。其為賓，則公館復，私館不復；其在野，則升其乘車之左轂而復。復衣不以衣尸，不以斂。婦人復，不以袡。凡復，男子稱名，婦人稱字。唯哭先復，復而後行死事。

始卒，主人啼，兄弟哭，婦人哭踴。既正尸，子坐於東方，卿大夫父兄子姓立於東方，有司庶士哭於堂下北面；夫人坐於西方，內命婦姑姊妹子姓立於西方，外命婦率外宗哭於堂上北面。大夫之喪，主人坐於東方，主婦坐於西方，其有命夫命婦則坐，無則皆立。士之喪，主人父兄子姓皆坐於東方，主婦姑姊妹子姓皆坐於西方。凡哭尸於室者，主人二手承衾而哭。

君之喪，未小斂，為寄公國賓出；大夫之喪，未小斂，為君命出；士之喪，於大夫不當斂而出。凡主人之出也，徒跣扱衽拊心，降自西階。君拜寄公國賓于位；大夫於君命，迎於寢門外，使者升堂致命，主人拜于下；士於大夫親吊則與之哭；不逆於門外，夫人為寄公夫人出，命婦為夫人之命出，士妻不當斂，則為命婦出。

小斂，主人即位於戶內，主婦東面，乃斂。卒斂，主人馮之踴，主婦亦如之。主人袒說髦，括發以麻，婦人髽，帶麻於房中。徹帷，男女奉尸夷於堂，降拜：君拜寄公國賓，大夫士拜卿大夫於位，於士旁三拜；夫人亦拜寄公夫人於堂上，大夫內子士妻特拜，命婦泛拜眾賓於堂上。主人即位，襲帶絰踴─－母之喪，即位而免，乃奠。吊者襲裘，加武帶絰，與主人拾踴。君喪，虞人出木角，狄人出壺，雍人出鼎，司馬縣之，乃官代哭，大夫官代哭不縣壺，士代哭不以官。君堂上二燭、下二燭，大夫堂上一燭、下二燭，士堂上一燭、下一燭。賓出徹帷。哭尸於堂上，主人在東方，由外來者在西方，諸婦南鄉。婦人迎客送客不下堂，下堂不哭；男子出寢門見人不哭。其無女主，則男主拜女賓於寢門內；其無男主，則女主拜男賓於阼階下。子幼，則以衰抱之，人為之拜；為後者不在，則有爵者辭，無爵者人為之拜。在竟內則俟之，在竟外則殯葬可也。喪有無後，無無主。

君之喪：三日，子、夫人杖，五日既殯，授大夫世婦杖。子、大夫寢門之外杖，寢門之內輯之；夫人世婦在其次則杖，即位則使人執之。子有王命則去杖，國君之命則輯杖，聽卜有事於尸則去杖。大夫於君所則輯杖，於大夫所則杖。大夫之喪：三日之朝既殯，主人主婦室老皆杖。大夫有君命則去杖，大夫之命則輯杖；內子為夫人之命去杖，為世婦之命授人杖。士之喪：二日而殯，三日而朝，主人杖，婦人皆杖。於君命夫人之命如大夫，於大夫世婦之命如大夫。子皆杖，不以即位。大夫士哭殯則杖，哭柩則輯杖。棄杖者，斷而棄之於隱者。 

始死，遷尸於床，幠用斂衾，去死衣，小臣楔齒用角柶，綴足用燕几，君大夫士一也。

管人汲，不說繘、屈之，盡階不升堂，授御者；御者入浴：小臣四人抗衾，御者二人浴，浴水用盆，沃水用枓，浴用絺巾，挋用浴衣，如它日；小臣爪足，浴餘水棄于坎。其母之喪，則內御者抗衾而浴。管人汲，授御者，御者差沐於堂上－─君沐粱，大夫沐稷，士沐粱。甸人為垼於西墻下，陶人出重鬲，管人受沐，乃煮之，甸人取所徹廟之西北厞薪，用爨之。管人授御者沐，乃沐；沐用瓦盤，挋用巾，如它日，小臣爪手翦須，濡濯棄於坎。君設大盤造冰焉，大夫設夷盤造冰焉，士并瓦盤無冰，設床襢笫，有枕。含一床，襲一床遷尸於堂又一床，皆有枕席－─君大夫士一也。

君之喪，子、大夫、公子、眾士皆三日不食。子、大夫、公子食粥，納財，朝一溢米，莫一溢米，食之無算；士疏食水飲，食之無算；夫人世婦諸妻皆疏食水飲，食之無算。大夫之喪，主人室老子姓皆食粥；眾士疏食水飲；妻妾疏食水飲。士亦如之。既葬，主人疏食水飲，不食菜果；婦人亦如之。君大夫士一也。練而食菜果，祥而食肉。食粥於盛不盥，食於篹者盥。食菜以醯醬，始食肉者先食乾肉，始飲酒者先飲醴酒。期之喪，三不食；食：疏食水飲，不食菜果，三月既葬，食肉飲酒。期終喪，不食肉，不飲酒，父在為母，為妻。九月之喪，食飲猶期之喪也，食肉飲酒，不與人樂之。五月三月之喪，壹不食再不食可也。比葬，食肉飲酒，不與人樂之。叔母、世母、故主、宗子食肉飲酒。不能食粥，羹之以菜可也；有疾，食肉飲酒可也。五十不成喪，七十唯衰麻在身。既葬，若君食之則食之；大夫父之友食之則食之矣。不辟粱肉，若有酒醴則辭。

小斂於戶內，大斂於阼。君以簟席，大夫以蒲席，士以葦席。小斂：布絞，縮者一，橫者三。君錦衾，大夫縞衾，士緇衾，皆一。衣十有九稱，君陳衣于序東；大夫士陳衣于房中；皆西領北上。絞紟不在列。大斂：布絞，縮者三，橫者五，布紟二衾。君大夫士一也。君陳衣于庭，百稱，北領西上；大夫陳衣于序東，五十稱，西領南上；士陳衣于序東，三十稱，西領南上。絞紟如朝服，絞一幅為三、不辟，紟五幅、無紞。小斂之衣，祭服不倒。君無襚，大夫士畢主人之祭服；親戚之衣，受之不以即陳。小斂，君大夫士皆用復衣復衾；大斂，君大夫士祭服無算，君褶衣褶衾，大夫士猶小斂也。袍必有表，不禪，衣必有裳，謂之一稱。凡陳衣者實之篋，取衣者亦以篋升，降者自西階。凡陳衣、不詘，非列采不入，絺綌紵不入。

凡斂者袒，遷尸者襲。君之喪，大胥是斂，眾胥佐之；大夫之喪，大胥侍之，眾胥是斂；士之喪，胥為侍，士是斂。小斂大斂，祭服不倒，皆左衽結絞不紐。斂者既斂必哭。士與其執事則斂，斂焉則為之壹不食。凡斂者六人。君錦冒黼殺，綴旁七；大夫玄冒黼殺，綴旁五；士緇冒赬殺，綴旁三。凡冒質長與手齊，殺三尺，自小斂以往用夷衾，夷衾質殺之，裁猶冒也。君將大斂，子弁絰，即位于序端，卿大夫即位于堂廉楹西，北面東上，父兄堂下北面，夫人命婦尸西東面，外宗房中南面。小臣鋪席，商祝鋪絞紟衾衣，士盥于盤，上士舉遷尸于斂上。卒斂，宰告，子馮之踴，夫人東面亦如之。大夫之喪，將大斂，既鋪絞紟衾衣。君至，主人迎，先入門右，巫止於門外，君釋菜，祝先入升堂，君即位于序端，卿大夫即位于堂廉楹西，北面東上；主人房外南面，主婦尸西，東面。遷尸，卒斂，宰告，主人降，北面于堂下，君撫之，主人拜稽顙，君降、升主人馮之，命主婦馮之。士之喪，將大斂，君不在，其餘禮猶大夫也。鋪絞紟，踴；鋪衾，踴；鋪衣，踴；遷尸，踴；斂衣，踴；斂衾，踴；斂絞紟，踴。

君撫大夫，撫內命婦；大夫撫室老，撫侄娣。君大夫馮父母、妻、長子，不馮庶子；士馮父母、妻、長子、庶子，庶子有子，則父母不馮其尸。凡馮尸者，父母先，妻子後。君於臣撫之，父母於子執之，子於父母馮之，婦於舅姑奉之，舅姑於婦撫之，妻於夫拘之，夫於妻於昆弟執之。馮尸不當君所。凡馮尸，興必踴。

父母之喪，居倚廬、不涂，寢苫枕塊，非喪事不言。君為廬宮之，大夫士襢之。既葬柱楣，涂廬不於顯者。君、大夫、士皆宮之。凡非適子者，自未葬以於隱者為廬。既葬，與人立：君言王事，不言國事；大夫士言公事，不言家事。君既葬，王政入於國，既卒哭而服王事；大夫、士既葬，公政入於家，既卒哭、弁絰帶，金革之事無辟也。既練，居堊室，不與人居。君謀國政，大夫、士謀家事。既祥，黝堊。祥而外無哭者；禫而內無哭者，樂作矣故也。禫而從御，吉祭而復寢。

期居廬，終喪不御於內者，父在為母為妻；齊衰期者，大功布衰九月者，皆三月不御於內。婦人不居廬，不寢苫。喪父母，既練而歸；期九月者，既葬而歸。公之喪，大夫俟練，士卒哭而歸。大夫、士父母之葬，既練而歸。朔月忌日，則歸哭于宗室。諸父兄弟之喪，既卒哭而歸。父不次於子，兄不次於弟。

君於大夫、世婦大斂焉；為之賜則小斂焉。於外命婦，既加蓋而君至。於士，既殯而往；為之賜，大斂焉。夫人於世婦，大斂焉；為之賜，小斂焉。於諸妻，為之賜，大斂焉。於大夫外命婦，既殯而往。大夫、士既殯而君往焉，使人戒之，主人具殷奠之禮，俟于門外。見馬首，先入門右，巫止于門外，祝代之先，君釋菜于門內。祝先升自阼階，負墉南面。君即位于阼。小臣二人執戈立于前，二人立于後。擯者進，主人拜稽顙。君稱言，視祝而踴，主人踴。大夫則奠可也。士則出俟于門外，命之反奠，乃反奠。卒奠，主人先俟於門外，君退，主人送于門外，拜稽顙。君於大夫疾，三問之，在殯，三往焉；士疾，壹問之，在殯，壹往焉。君吊則復殯服。夫人吊於大夫、士，主人出迎于門外，見馬首，先入門右。夫人入，升堂即位。主婦降自西階，拜稽顙于下。夫人視世子而踴。奠如君至之禮。夫人退，主婦送于門內，拜稽顙；主人送于大門之外不拜。大夫君不迎于門外。入即位于堂下。主人北面，眾主人南面；婦人即位于房中。若有君命，命夫命婦之命，四鄰賓客，其君後主人而拜。君吊，見尸柩而後踴。大夫、士若君不戒而往，不具殷奠；君退必奠。

君大棺八寸，屬六寸，椑四寸；上大夫大棺八寸，屬六寸；下大夫大棺六寸，屬四寸，士棺六寸。君里棺用朱綠，用雜金鐕；大夫里棺用玄綠，用牛骨鐕；士不綠。君蓋用漆，三衽三束；大夫蓋用漆，二衽二束；士蓋不用漆，二衽二束。君、大夫鬊爪；實于綠中；士埋之。君殯用輴，欑至于上，畢涂屋；大夫殯以幬，欑置于西序，涂不暨于棺；士殯見衽，涂上帷之。熬，君四種八筐，大夫三種六筐，士二種四筐，加魚臘焉。飾棺，君龍帷三池，振容。黼荒，火三列，黼三列。素錦褚，加偽荒。纁紐六。齊，五采五貝。黼翣二，黻翣二，畫翣二，皆戴圭。魚躍拂池。君纁戴六，纁披六。大夫畫帷二池，不振容。畫荒，火三列，黻三列。素錦褚。纁紐二，玄紐二。齊，三采三貝。黻翣二，畫翣二，皆戴綏。魚躍拂池。大夫戴前纁後玄，披亦如之。士布帷布荒，一池，揄絞。纁紐二，緇紐二。齊，三采一貝。畫翣二，皆戴綏。士戴前纁後緇，二披用纁。君葬用輇，四綍二碑，御棺用羽葆。大夫葬用輇，二綍二碑，御棺用茅。士葬用國車。二綍無碑，比出宮，御棺用功布。凡封，用綍去碑負引，君封以衡，大夫士以咸。君命毋嘩，以鼓封；大夫命毋哭；士哭者相止也。君松槨，大夫柏槨，士雜木槨。棺槨之間，君容柷，大夫容壺，士容甒。君里槨虞筐，大夫不里槨，士不虞筐。

礼記